Il-miżuri tal-Covid-19 li daħlu fis-seħħ it-Tnejn 17 ta' Jannar kienu deskritti bħala "daqqa ta' ħarta oħra għall-industrija tal-istabbilimenti tal-ikel". Qalet dan l-Assoċjazzjoni tal-Istabbilimenti tal-Ikel, l-ACE fi stqarrija l-Ħamis. Minn din il-ġimgħa, biex tkun tista' tidħol f'ċerti stabbilimenti, bħal ristoranti, bars, clubs, gyms u teatri trid turi ċertifikat tal-vaċċin validu, li jrid jinkludi wkoll il-booster. Ara fejn se jkollok bżonn turi ċ-ċertifikat tal-vaċċin "Għal darboħra, il-Ministeru tas-Saħħa wera li ma jafx x'qed jiġri hemm barra u qed jilgħab Russian roulette mall-għejxien tas-sidien tar-ristoranti," qalet l-ACE. L-Assoċjazzjoni stqarret li peress li l-Ministeru tas-Saħħa f'diversi okkażjonijiet stqarr "li lħaqna l-immunità f'livelli uniċi fl-Unjoni Ewropea, il-miżuri fis-seħħ huma inutli u qed jipperikolaw biss l-għajxien tan-nies." "Jekk il-Ministeru tas-Saħħa jrid jimponi t-tilqim għandu jerfa' r-responsabbiltà hu u mhux ipoġġi l-piż fuq in-negozji. Għandu jikkunsidra wkoll il-vaċċini differenti li issa huma aċċettati f'pajjiżi oħra tal-UE iżda mhux f'Malta, li għal darb'oħra qed iħallu impatt fuq l-industrija f'Malta f'termini ta' impjegati u turisti li jistgħu jżuru l-pajjiż," żiedet l-assoċjazzjoni. L-ACE akkużat lill-Ministru tas-Saħħa Chris Fearne li qed ikompli jiggrava s-sitwazzjoni miserabbli li jinsabu fiha r-ristoranti minħabba n-nuqqas ta' impjegati. Ħafna impjegati qed jitilqu mill-industrija peress li f'industriji oħra m'hemmx bżonn li tkun imlaqqam, qalet l-ACE filwaqt li żiedet li skont stħarriġ li sar mill-assoċjazzjoni wieħed minn kull tlett ristoranti għandhom wieħed jew aktar impjegati li mhux imlaqqmin. "Dawn il-persuni jistgħu jaħdmu f'industriji oħra mingħajr problemi iżda mhux fl-industrija tal-ikel, li qed tkompli tħalli impatt fuq ir-riżorsi umani minħabba dan ir-rekwiżit diskriminatorju." ACE żiedet li l-miżuri mhux sensittivi għar-realtajiet tal-industrija, inkluż il-fatt li hemm persuni li huma mlaqqma b'vaċċin li mhux approvat mill-Awtorità Ewropea tal-Mediċina, l-EMA. Skont l-istħarriġ, l-ACE qalet li 14% tar-ristoranti għandhom impjegati mlaqqmin bl-iSputnik jew vaċċini oħra mhux rikonoxxuti mill-EMA. Barra minn hekk, ACE qalet li 50% li rrispondew għall-istħarriġ qalu li ma kellhomx għażla u kellhom inaqsu l-operat wara li daħlu l-miżuri l-ġodda. Nofs in-negozji qed inaqqsu l-operat minħabba nuqqas ta' ħaddiema – stħarriġ "Madwar 36% ta' dawk li wieġbu għall-istħarriġ iddikjaraw li riedu jmexxu n-negozju tagħhom bħas-soltu filwaqt li 14% qed jagħlqu sakemm jinbidlu l-miżuri. Ta' min jinnota li l-industrija diġà tilfet 19% tal-operaturi tagħha mill-bidu tal-pandemija." Bi twissija dwar l-abbuż fuq ir-regoli tal-kwarantina, l-assoċjazzjoni rrakomandat li l-perjodu ta' kwarantina jonqos għal ħames t'ijiem għal kulħadd u li jitnaqqsu mill-leave. L-ACE nnutat ukoll li l-app tal-Gvern "ma tidhirx li qed taħdem sew, b'ħafna lmenti minn klijenti b'piż amministrattiv żejjed fuq l-istabbilimenti tal-ikel". Barra minn hekk, qalet ukoll li "qed ikunu kkanċellati l-funzjonijiet minħabba minorità ta' persuni li mhux imlaqqmin."